Холандският парламент одобри започването на преговори с Македония за членство в ЕС - Телевизия Европа
Парламентът на Холандия е гласувал в подкрепа на започването на преговори с Македония за членство в ЕС, но не е подкрепил тези с Албания. Информацията съобщи албанският телевизионен канал Топ Ченъл. Според мнозинството холандски депутати, резултатите на Албания не са достатъчни, за да бъде предприета стъпка към започване на преговорния процес за членство. Албания не е изпълнила условията, определени от Брюксел по отношение на корупцията и престъпността, е заключението на парламента в Хага.
Европейската комисия припомни междувременно, че в тазгодишните си доклади за Македония и Албания е препоръчала започване на преговори за присъединяване към ЕС със Скопие и Тирана. Решението е в ръцете на Съвета на ЕС, посочи говорител на комисията. Следващия вторник се предвижда Съветът на ЕС да обсъди въпроса на заседанието си в Люксембург. Очаква се тогава министрите да решат дали ЕС да започне нови предприсъединителни преговори. Възможно е те да не приемат решение за начало на преговори, както и да решат да се преговаря само с една от двете държави.
Междувременно генералният секретар на НАТО Йенс Столтенбергзаяви, че на срещата на държавите от пакта през юли може да се очаква Македония да бъде поканена за преговори за присъединяване към организацията. Оптимист съм, че ще бъде прието това решение, както и че на референдума в Македония ще има мнозинство в подкрепа на подписаното с Гърция споразумение, добави Столтенберг. И поясни, че едва след положително становище в допитването ще може Македония да бъде поканена да се присъедини към Алианса. За да бъде приета в НАТО, след като бъде поканена, кандидатстващата страна трябва да получи одобрението на всички държави от пакта.